钦定古今图书集成/明伦汇编/官常典/第603卷 > 张畹
## 钦定古今图书集成/明伦汇编/官常典/第603卷 > 张畹

按《松江府志》：“畹字茂兰，华亭人。景泰甲戌进士，除南
京刑部主事。时旱饥，狱卒有食草死者，畹曰：‘重囚尚
给衣粮，卒何罪’？以囚饭通给囚卒，狱无枉死。升四川
佥事，会蜀盗授首，又仙泉、永通灶丁五千馀，盗官盐
吏，不可禁，众议出兵，畹单骑至盗所，谕之曰：‘汝等盗
官物，法当赎，在为首者自诣理诉耳。渠首果出，馀悉’”
杖遣之，众感更生。分守建昌等六卫，清粮饷。旧额夺
于豪右者悉复之。番族数十年仇杀，悉听辨理，渐复
华风。畹有军功，辄不上，曰：“行阵之士出死力，吾侪忍
分其功？”公论伟之。后忤执政意，致政归，卒于家。